ठंड ने ली बुजुर्ग की जान
अस्पताल प्रबंधन ने न तो गर्म कपड़े दिए और न ही इलाज किया
डाॅक्टर, नर्स और पुलिस किसी ने नहीं ली सुध
भास्कर संवाददाता| छतरपुर
जिला अस्पताल में शुक्रवार को सुबह एक मंद बुद्धि बुजुर्ग की ठंड के चलते मौत हो गई। ट्रोमा वार्ड में 12 घंटे तक उसका शव कंबल में लिपटा पड़ा रहा। नर्स, डाक्टर और पुलिस में से किसी ने भी उसकी सुध नहीं ली। जब समाजसेवी संजय शर्मा ने शाम छह बजे डाॅक्टर, पुलिस को सूचना दी तब जाकर मृतक के शव को मर्चुरी में शिफ्ट किया गया।
जिला अस्पताल के सूत्रों के मुताबिक एक अज्ञात बुजुर्ग पिछले दो माह से परिसर में ही घूमता रहता था। उसे अस्पताल में आने वाले मरीजों के परिजन खाने-पीने की सामग्री दे देते थे। बुजुर्ग बोलता कम था, इसलिए मंद बुद्धि प्रतीत होता था। बीते चार दिनों से पड़ रही कड़ाकेदार ठंड ने इस बुजुर्ग की जान ले ली। यह बुजुर्ग केवल एक फटे कंबल में ही अस्पताल के विभिन्न वार्डों के बाहर की गैलरी में रात को सो जाया करता था। खुले में लेटने के बावजूद इस मंद बुद्धि बुजुर्ग के पास ठंड से बचने के लिए पर्याप्त कपड़े नहीं थे।
शुक्रवार को सुबह लगभग 11 बजे जब दैनिक भास्कर रिपोर्टर जिला अस्पताल पहुंचा तो ट्रोमा वार्ड की गैलरी में यह बुजुर्ग सुस्त अवस्था में पड़ा मिला। इस बारे में नर्स को सूचना दी तो उसने तुरंत नाड़ी देखकर बताया कि यह बुजुर्ग मृत हो चुका है। संभवतया उसकी मौत ठंड से कई घंटे पहले हो चुकी है। नर्स ने इस संबंध में डाॅक्टरों को सूचना देने के लिए आश्वस्त भी किया। लेकिन लापरवाही तो देखिए कि इस घटना की सूचना नर्स ने डॉक्टरों अथवा अस्पताल प्रबंधन को नहीं दी। वहां दिनभर में अनेक डाॅक्टर एवं लोग इस वार्ड में आते-जाते रहे। किसी ने बुजुर्ग के शव की सुध नहीं ली। शाम को छह बजे जब भास्कर रिपोर्टर दोबारा अस्पताल पहुंचा तो बुजुर्ग का शव उसी स्थान पर पड़ा मिला। वहां बताया गया कि यह कोई मानसिक विक्षिप्त है, जिसके परिवार को लेकर कोई जानकारी नहीं है।
प्रबंधन और पुलिस हरकत में आए
इस पर रिपोर्टर ने मानिसक विक्षिप्तों की मदद को तत्पर समाजसेवी संजय शर्मा को सूचना दी। उन्होंने अस्पताल प्रबंधन, पुलिस चौकी को घोर लापरवाही की ओर ध्यान दिलाया। तब जाकर ड्यूटी डाॅक्टर अंकुर खरे ने मृतक को मर्चुरी में शिफ्ट करने के निर्देश दिए। अस्पताल चौकी के पुलिसकर्मी भी शाम 7.30 बजे हरकत में आए। बाद में शव को मर्चुरी में शिफ्ट किया गया।
जिला अस्पताल के ट्रोमा वार्ड में शव कंबल में लिपटा पड़ा रहा।
मजाक बना अस्पताल
का ट्रोमा वार्ड
समाजसेवी संजय शर्मा कहते हैं कि वह अज्ञात बुजुर्ग दरअसल दो माह से जिला अस्पताल में ही घूमता रहता था। ट्रोमा वार्ड के बाहर ही उसकी मौत ठंड और बीमारी के चलते मौत हो गई। अगर ट्रोमा वार्ड में ही उसे रात में उपचार या गर्म कपड़े नहीं मिल सके तो यह बड़ा दुखद है। जिला अस्पताल प्रबंधन की घोर लापरवाही से एक मंद बुद्धि बुजुर्ग की मौत हो गई। उससे भी दुखद पहलू यह है कि ट्रोमा वार्ड में अस्पताल कर्मचारियों के साथ ही बड़ी संख्या में बाहरी लोगों का भी आना-जाना लगा रहता है। उन्होंने भी इस बारे में किसी को सूचना नहीं दी। इस घटना को लेकर सिविल सर्जन डा. आरएस त्रिपाठी का कहना है कि मृतक का शव दिनभर पड़ा रहना, चिंता की बात है। वे इसकी जांच कराएंगे। जो भी दोषी होगा उस पर कार्रवाई की जाएगी। मृतक के शव को नगर पालिका को सौंप दिया जाएगा। वे ही उसे दफनाने का इंतजाम करेंगे।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva awa_Deva hin_Deva bho_Deva hin_Deva